সৈয়দ তারেক রহমান মূলত ভাস্কর। তারেক তাঁর কাজে মেটাল, সিমেন্ট ও ফাইবার গ্লাস এবং কাঠ, লোহা ও ব্রাশের ব্যবহার করেন। প্রতীকধর্মী কাজের মাধ্যমে বিষয়ের ভাষা ফুটিয়ে তোলেন। নগরায়ণ বিষয়ে তিনি তৈরি করেছেন মানুষের আকৃতি। নগরের মানুষের জীবনে জড়িয়ে থাকা যান্ত্রিক রূপ গড়ে তোলেন তিনি সূক্ষ্ম রেখার জালে। তাঁর ‘আরবান কিংস’ শিরোনামের কাজে একটি স্তম্ভের আকৃতিও দেখা যায়। উৎসবে অগ্রজ ও অনুজ বাংলাদেশি শিল্পীদের সমন্বয়ে একটি স্পিকারস প্যানেল তৈরি করা হয়। এটি কিউরেট করেন ডায়না ক্যাম্পবেল বেটানকোর্ট। চারজন শিল্পীর কথোপকথনের বিষয় ছিল শিল্প ও শিল্পসৃষ্টির বাংলাদেশ। শিল্পীরা হলেন – সৈয়দ জাহাঙ্গীর (জন্ম ১৯৩৫), ওয়াকিলুর রহমান (জন্ম ১৯৬১), নাঈম মোহাইমেন (জন্ম ১৯৬৯) ও আয়েশা সুলতানা (জন্ম ১৯৮৪)। পাইওনিয়ার প্যানেলের আলোচনার বিষয় ছিল সমকালীন দক্ষিণ-এশীয় শিল্পকলায় বিপত্তির ধাপসমূহ। এ আয়োজনের মর্ডারেটর ছিলেন ব্রিটিশ কাউন্সিলের শ্রেলা ঘোষ। স্পিকার হিসেবে কথোপকথনে যোগ দেন পূজা সৌধ; ভারতের ‘খোঁজ ইনস্টিটিউটে’র পরিচালক। ১৯৯৭ সালে ভারতের এ-সংগঠনের যাত্রা শুরু হয়। দুশো ভারতীয় ও চারশো আন্তর্জাতিক পর্যায়ের শিল্পীর শিল্পসৃষ্টির বার্ষিক কর্মশালার আয়োজন করে এ-প্রতিষ্ঠান।